b'\n_START_ARTICLE_\nMihklip\xc3\xa4ev\n_START_SECTION_\nMihklip\xc3\xa4ev eesti rahvakalendris\n_START_PARAGRAPH_\nEesti rahvakalendris t\xc3\xa4histati mihklip\xc3\xa4eva 29. septembril Juliuse kalendri j\xc3\xa4rgi, millele Gregoriuse kalendris praegu vastab 12. oktoober._NEWLINE_Mihklip\xc3\xa4ev l\xc3\xb5petas j\xc3\xbcrip\xc3\xa4evaga alanud suvepoolaasta. Selleks p\xc3\xa4evaks pidid v\xc3\xa4list\xc3\xb6\xc3\xb6d olema l\xc3\xb5petatud. Mihklip\xc3\xa4eval tapeti lammas, mille juurde \xc3\xb6eldi: "Igal oinal oma mihklip\xc3\xa4ev". Pruuliti \xc3\xb5lut, toidulaud oli rikkalik. S\xc3\xb6\xc3\xb6di s\xc3\xbclti, klimpide ja aedviljaga lihasuppi, keedetud liha ja verik\xc3\xa4kke- k\xc3\xb5ik lambast. M\xc3\xb5nel pool tapeti ka kodulinde. K\xc3\xbcpsetati rukki-, odra- ja nisuleiba, sepikut, saia ja kooke, samuti naerist ja kaalikaid._NEWLINE_L\xc3\xb5ikusp\xc3\xbcha ja v\xc3\xa4list\xc3\xb6\xc3\xb6de l\xc3\xb5pu k\xc3\xb5rval p\xc3\xbchitseti ka suvilistega lepingute l\xc3\xb5petamist. K\xc3\xa4idi k\xc3\xb5rtsis ja mihklilaadal._NEWLINE_Karjased tegid koos mihklituld, sellel k\xc3\xbcpsetati kaasav\xc3\xb5etud kaalikaid ja kartuleid. Tartu- ja V\xc3\xb5rumaal ajasid nad valget oinast v\xc3\xb5i kodukitse kolm korda \xc3\xbcmber kivi, et lumi rutem maha tuleks. Karja koju tulles vaadati, kas loomadel on k\xc3\xb5rsi suus \xe2\x80\x93 see t\xc3\xa4hendas talvist toidupuudust. P\xc3\xa4rast mihklip\xc3\xa4eva karja eriti v\xc3\xa4lja ei aetud, kui veel aetigi, siis kariloomad ilma kelladeta ja karjane karjasesarveta. Usuti, et mihklip\xc3\xa4evast on hundil luba loomi murda, ega j\xc3\xa4etud loomi \xc3\xb6\xc3\xb6seks v\xc3\xa4lja._NEWLINE_Kuuvalge ja p\xc3\xa4ikesepaiste mihklip\xc3\xa4eval t\xc3\xa4hendasid, et loomas\xc3\xb6\xc3\xb6dast puudust ei tule._NEWLINE_P\xc3\xa4rast mihklip\xc3\xa4eva elustus taas k\xc3\xbcla seltskondlik elu, mis oli jaanip\xc3\xa4evaj\xc3\xa4rgsel kibedal t\xc3\xb6\xc3\xb6ajal soiku j\xc3\xa4\xc3\xa4nud. Algas pulmapidude k\xc3\xb5rghooaeg, mis kestis jaanuari alguseni.\n_START_SECTION_\nInglismaa\n_START_PARAGRAPH_\nInglismaal ja Walesis oli mihklip\xc3\xa4ev (Michaelmas) \xc3\xbcks aastaaja vahetuse, maksude tasumise ning sulaste ja  teenijate palkamise p\xc3\xa4evadest (quarter day)._NEWLINE_Inglismaal s\xc3\xb6\xc3\xb6di mihklip\xc3\xa4eval hani: see pidi  j\xc3\xa4rgneval aastal p\xc3\xa4\xc3\xa4stma rahah\xc3\xa4dast.\n_START_SECTION_\nIirimaa\n_START_PARAGRAPH_\nIiri kalendris oli mihklip\xc3\xa4ev (Michaelmas) \xc3\xbcks aastaaegade vahetuse ja maksude tasumise p\xc3\xa4evadest (quarter day)._NEWLINE_Iirimaal t\xc3\xa4hendas mihklip\xc3\xa4evakoogi sisse peidetud s\xc3\xb5rmuse leidmine peatset abiellumist.\n_START_SECTION_\nS\xc3\xbcgissemester\n_START_PARAGRAPH_\nOxfordi ja Cambridge\'i \xc3\xbclikoolis nimetatakse mihklip\xc3\xa4eva paiku algavat kaheksan\xc3\xa4dalast \xc3\xb5ppet\xc3\xb6\xc3\xb6perioodi mihklip\xc3\xa4eva j\xc3\xa4rgi Michaelmas term.'